section_heading: Prvi svjetski rat
paragraph_text: U lipnju 1917., kada je nakon Bitke kod Messinesa bilo izvjesno da će uslijediti novi britanski napad, Lossberg je postavljen za načelnika stožera 4. armije kojom je zapovijedao Friedrich Sixt von Arnim. Lossberg je tada, za razliku od prethodnih slučajeva, po prvi puta imao priliku organizirati obranu prije početka bitke. Učinio je to uspješno tako da Britanci u Trećoj bitci kod Ypresa nisu uspjeli probiti njemačku obranu.